ออมสินเร่งมือลงคอร์แบงกิงกู้รู้ผลใน3วัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ออมสินพัฒนาระบบคอร์แบงกิงสปีดการอนุมัติสินเชื่อ ร่นเวลาจาก 5 วัน เหลือ 3 วัน 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้เริ่มพัฒนาระบบปฏิบัติ การหลัก (คอร์แบงกิง) ด้านสินเชื่อ ในวันที่ 15 พ.ค. 2553 เป็นต้นไป ซึ่งเป็นการดำเนินการต่อเนื่องจากการพัฒนาระบบคอร์แบงกิงด้านเงินฝาก ซึ่งที่ผ่านมาถือว่าประสบความสำเร็จด้วยดี 
สำหรับธนาคารเชื่อมั่นว่าการติดตั้งระบบคอร์แบงกิงด้านสินเชื่อจะทำให้การพิจารณาอนุมัติสินเชื่อทำได้เร็วขึ้น โดยเฉพาะสินเชื่อรายย่อย โดยหลังจากติดตั้งระบบจะทำให้อนุมัติสินเชื่อทำได้รวดเร็วภายใน 3 วัน ซึ่งถือว่าเร็วขึ้นกว่าเดิมมาก 
ทั้งนี้ การปล่อยสินเชื่อทั้งปีจะทำได้ตามเป้าที่ตั้งไว้ โดยในช่วง 3 เดือนแรกของปีนี้ ธนาคารสามารถขยายสินเชื่อได้มากกว่า 8 หมื่นล้านบาท และสามารถรับฝากเงินเพิ่มขึ้นมากกว่า 8 หมื่นล้านบาท
สำหรับหนี้ที่ไม่ก่อให้เกิดรายได้ซึ่งขณะนี้อยู่ที่ 2.1% จากสิ้นปีที่อยู่ในระดับ 2.2% โดยคาดว่าทั้งปีจะลดลงให้ได้ต่ำกว่า 2%
“หนี้เราลดลงมาก ตั้งแต่ผมเข้ามารับตำแหน่งเดือน ก.ค. 2551 อยู่ที่ 3.7% พอถึงสิ้นปี 2551 ลดลงเหลือ 3.3% พอมาสิ้นปี 2552 เหลือแค่ 2.2% ล่าสุดเหลือ 2.1% เพราะเน้นการเข้าไปเจรจาผ่อนปรนกับลูกค้าที่มีปัญหาโดยตรงมากกว่า” นายเลอศักดิ์ กล่าว
สำหรับโครงการแก้ไขหนี้นอกระบบของรัฐบาล กรมบัญชีกลางได้จัดสรรให้ธนาคารรับผิดชอบ 5.6 แสนราย และส่วนที่เป็นลูกหนี้ที่มีมูลหนี้ไม่เกิน 5 หมื่นบาท มีจำนวน 2.6 แสนราย และมีการอนุมัติเบิกจ่ายไปแล้ว 1.5 หมื่นราย อยู่ระหว่างเตรียมเบิกจ่ายอีก 5 หมื่นราย ส่วนที่เหลืออยู่ระหว่างการปรับปรุงเงื่อนไขในส่วนคุณสมบัติผู้ค้ำประกันเงินกู้ ซึ่งคาดว่าจะทะยอยอนุมัติได้หมดในเร็วนี้ ส่วนลูกหนี้ที่มีมูลหนี้เกิน 5 หมื่นบาท อยู่ระหว่างเจรจาประนอมหนี้ ประสานงานกับกำนัน ผู้ใหญ่บ้าน กรมสอบสวนคดีพิเศษ (ดีเอสไอ) ซึ่งการเจรจายังคืบหน้าไม่มาก